

PROJEKTS

uz Izglītības, kultūras, sporta un sociālo komiteju 20.09.2023.

vēlamais izskatīšanas datums domē – 28.09.2023.

sagatavotājs un ziņotājs: Kristīne Ludiņa – Jākobsone

APSTIPRINĀTI

ar Ādažu novada pašvaldības domes

 2023. gada 28. septembrī lēmumu

 (protokols Nr. xx § xx)

NOTEIKUMI

Ādažos, Ādažu novadā

2023. gada 28. septembrī **Nr.00**

**Kārtība, kādā tiek organizētas 2. posma mācību priekšmetu olimpiādes**

**Ādažu, Ropažu un Saulkrastu novadu pašvaldībās**

**I. Vispārīgie jautājumi**

1. Šie noteikumi nosaka kārtību, kādā Ādažu, Ropažu un Saulkrastu novadu pašvaldības (turpmāk - Pierīgas novadu apvienība) organizē mācību priekšmetu 2. posma (novadu) olimpiādes 2023./2024. mācību gadā.
2. Olimpiāžu mērķis ir:
	1. attīstīt izglītojamo radošās spējas, aktivizēt zināšanu un prasmju apguvi mācību priekšmetos, stundās un ārpusstundu darbā;
	2. sniegt iespēju izglītojamiem parādīt savas zināšanas, prasmes, iemaņas mācību priekšmetā vai jomā;
	3. rosināt izglītojamos aktīvai izziņas darbībai, mērķtiecīgai profesijas izvēlei.
3. Olimpiādes tiek organizētas saskaņā ar Ministru kabineta 2012. gada 5. jūnija noteikumiem Nr. 384 „Mācību priekšmetu olimpiāžu organizēšanas noteikumi”, kā arī Valsts izglītības satura centra (turpmāk - VISC) 2023. gada 25. augusta rīkojumu Nr. 25.l.-04/39 „Par mācību priekšmetu olimpiāžu organizēšanu un norisi 2023./2024. mācību gadā”.
4. Olimpiādēs brīvprātīgi piedalās izglītojamie, kuri iegūst pamatizglītību, vispārējo vidējo izglītību vai profesionālo vidējo izglītību.
5. Izglītojamo un pedagogu nokļūšanu klātienes olimpiādes norises vietās nodrošina izglītības iestāde.
6. Atbildīgās institūcijas par šo noteikumu ievērošanu ir:
	1. Ādažu novada pašvaldībā – Centrālās pārvaldes Izglītības un jaunatnes nodaļa;
	2. Ropažu novada pašvaldībā - Izglītības, jaunatnes lietu, kultūras un sporta departaments;
	3. Saulkrastu novada pašvaldībā – Saulkrastu novada pašvaldības izglītības speciālists.

**II. Olimpiāžu organizatoriskā struktūra**

1. Pierīgas novadu apvienība ne vēlāk kā 14 dienas pirms pirmās novadu olimpiādes norises datuma attiecīgajā mācību gadā apstiprina Olimpiāžu norises grafiku (laiks, vieta un adresātus - klases) un nosūta šo informāciju izglītības iestādēm.
2. Ne vēlāk kā 14 dienas pirms pirmās novadu olimpiādes, katras pašvaldības atbildīgā institūcija ar rīkojumu nosaka novada atbildīgo speciālistu, novada mācību priekšmetu mācību jomu koordinatorus, mācību priekšmetu skolotājus un informācijas tehnoloģiju skolotāju mācību priekšmetu olimpiāžu Rīcības komisijas sastāvam.
3. Ne vēlāk kā līdz kārtējā gada 10. oktobrim izglītības iestādes vadītājs ar rīkojumu nosaka izglītības iestādes atbildīgo personu par mācību priekšmetu olimpiāžu organizēšanu izglītības iestādē un ar rīkojumu iepazīstina 6. punktā novadam piekritīgo institūciju.
4. Rīcības komisija:
	1. organizē pieteikšanās un reģistrēšanās procesu;
	2. nosaka olimpiādes vadītāja un novērotāja pienākumus;
	3. nosaka olimpiādes iekšējās kārtības noteikumus;
	4. iepazīstina izglītības iestādes ar olimpiādes norisi, darba vadītāju un novērotāju pienākumiem;
	5. nosaka Žūrijas komisijas sastāvu (ar žūrijas priekšsēdētāju un ne mazāk kā 3 komisijas locekļiem), kā arī vietu un laiku darbu izvērtēšanai klātienes olimpiādēm un ja tiešsaistes olimpiādi nav iespējams veikt pie datora un ir nepieciešama darbu labošana;
	6. apkopo rezultātus protokolā un nosaka olimpiādes uzvarētāju saskaņā ar Žūrijas komisijas protokolu;
	7. paziņo rezultātus izglītības iestādēm ne vēlāk kā 5 darbdienas pēc olimpiādes rezultātu saņemšanas no VISC vai Žūrijas komisijas priekšsēdētāja;
	8. izskata izglītojamo iesniegtos apstrīdēšanas iesniegumus un sniedz atbildi.
5. Pierīgas novadu apvienības klātienes un tiešsaistes (ja tehnisku problēmu gadījumā darbs tiek pildīts rakstveidā) olimpiāžu norisi vada un darbus vērtē olimpiādes Žūrijas komisija.
6. Nepieciešamības gadījumā klātienes olimpiādēs katras pašvaldības atbildīgie speciālisti nodrošina e-materiālu atvasinājumu veidošanu papīra formātā un pirms olimpiādes nosaka darbu piegādes kārtību uz un no olimpiādes norises vietām.
7. Pierīgas novadu apvienības olimpiādes uzvarētāji piedalās valsts olimpiādē pēc VISC uzaicinājuma saņemšanas.
8. Rīcības komisija ne vēlāk kā 14 dienas pirms olimpiādes norises paziņo izglītības iestādēm par katru olimpiādi:
	1. olimpiādes Rīcības komisijas sastāvu;
	2. maksimālo dalībnieku skaitu no izglītības iestādes;
	3. olimpiādes norises vietu un laiku;
	4. dalībnieku pieteikšanās kārtību;
	5. kārtību, kādā izglītojamajiem paziņo olimpiādes rezultātus.
9. Tiešsaistes olimpiādēm katras pašvaldības atbildīgā institūcija izdod rīkojumu, nosakot:
	1. olimpiādes iekšējās kārtības noteikumus;
	2. iestādes atbildīgas personas pienākumus;
	3. rezultātu paziņošanas kārtību.
10. Katras pašvaldības atbildīgā institūcija pēc dalībnieku termiņa pieteikšanās beigām atsevišķi katrai klātienes olimpiādei, bet ne vēlāk kā divas darba dienas pirms olimpiādes norises, ar rīkojumu nosaka:
	1. olimpiādes Žūrijas komisijas sastāvu darbu vērtēšanai;
	2. olimpiādes iekšējās kārtības noteikumus;
	3. kārtību, kādā tiek šifrēti dalībnieku darbi;
	4. rezultātu paziņošanas kārtību.
11. Ja tiešsaistes olimpiādi nav iespējams nodrošināt, atbildīgā institūcija izdod rīkojumu atbilstoši 16.1.-16.4. apakšpunkta noteikumiem.
12. Olimpiādes norises vadītāju un novērotāju ar rīkojumu nosaka izglītības iestādes vadītājs.
13. Žūrijas komisijas priekšsēdētājs:
	1. savstarpēji vienojoties ar izglītības iestāžu vadītājiem, nosaka olimpiādes norises vadītājus un novērotājus katrai telpai, kurā notiek olimpiāde, un izskaidro viņu pienākumus;
	2. iepazīstina dalībniekus un olimpiādes norises vadītājus ar olimpiādes norisi un viņu pienākumiem;
	3. nosaka palīdzību (daļējs uzdevumu tulkojums, terminu tulkojums vai vārdnīcas lietojums) olimpiādes dalībniekam, kas apgūst mazākumtautību izglītības programmu, izvērtējot iespējas un nepieciešamību;
	4. uzreiz pēc darbu izdalīšanas un šifrēto dalībnieku kodu ierakstīšanas uzdevumu lapās ieraksta dalībniekiem piešķirtos kodus olimpiādes protokolā, vienlaikus veicot datu atbilstības pārbaudi;
	5. pārskata Žūrijas komisijas izvērtētos darbus nepieciešamības gadījumā un atsevišķā protokolā atspoguļo pamatojumu, ko pievieno kopējam olimpiādes rezultātu protokolam. Protokolu paraksta Rīcības komisijas daļa, kuras sastāvā ir tikai katras pašvaldības atbildīgais speciālists.
14. Žūrijas komisija:
	1. veic olimpiāžu darbu labošanu;
	2. nevērtē izglītojamo aizpildīto olimpiādes darbu vai atsevišķus uzdevumus, ja:
		1. olimpiādes darbā lasāmi cilvēka cieņu aizskaroši izteikumi;
		2. darbs ir aizpildīts ar zīmuli (izņemot zīmējumus);
		3. darbs nav veikts patstāvīgi;
	3. aizpilda olimpiādes rezultātu protokolu un to iesniedz to Rīcības komisijai ne vēlāk kā 2 darbdienu laikā pēc olimpiādes norises.
15. Olimpiādes norises vadītājs:
	1. iepazīstina dalībniekus ar olimpiādes norises kārtību;
	2. reģistrē dalībniekus un pārbauda personu apliecinošus dokumentus;
	3. nodrošina darba kārtību telpā, pārkāpumu gadījumā sastāda protokolu.

**III. Dalībnieku pieteikšana olimpiādēm**

1. Saskaņā ar VISC olimpiādes rīkojumā noteikto informāciju par olimpiādes organizēšanu un norisi, izglītības iestādes atbildīgā persona piesaka dalībniekus elektroniski līdz norādītajam datumam un pilnībā uzņemas atbildību par datu pareizību.
2. Tiešsaistes olimpiādēm noteiktajā laikā nepieteiktie izglītojamie netiek iekļauti olimpiāžu dalībnieku sarakstā.
3. Olimpiāžu dalībnieku maiņa klātienes olimpiādēs iespējama ne vēlāk kā 3 dienas pirms olimpiādes norises. Tiešsaistes olimpiādēs dalībnieku maiņa nav iespējama.
4. Uz valsts 3.posma olimpiādēm dalībniekus pavada un par viņu drošību atbild ar izglītības iestādes vadītāja rīkojumu noteikts atbildīgais pedagogs.

**IV. Olimpiādes norise**

1. Katrs olimpiādes dalībnieks pirms olimpiādes uzrāda olimpiādes norises vadītājam vai novērotājam personu apliecinošu dokumentu. Visos olimpiādes posmos dalībniekus pirms olimpiādes iepazīstina ar tās norisi.
2. Olimpiādes norises telpā drīkst atrasties tikai olimpiādes vadītāji, novērotāji un olimpiādes dalībnieki. Ja dalībnieks nokavē olimpiādes sākumu, viņam ir tiesības iesaistīties tās norisē un pildīt uzdevumus, taču darba izpildes laiks viņam netiek pagarināts.
3. Olimpiādes laikā dalībnieks drīkst lietot tikai tos palīglīdzekļus, kas norādīti konkrētajā olimpiādes kārtībā. Pie olimpiādes dalībniekiem norises laikā nedrīkst atrasties mobilie saziņas līdzekļi. Šī noteikuma neievērošana var būt iemesls dalībnieka diskvalifikācijai par ko tiek aizpildītas atbilstošas veidlapas saskaņā ar pielikumiem (protokola veidlapas 1. pielikumu aizpilda novērotājs vai vadītājs, un 2.pielikumu aizpilda olimpiādes dalībnieks).
4. Olimpiādes darba materiālus dalībnieks aizpilda ar pildspalvu. Zīmuli drīkst lietot tikai zīmējumos. Tiešsaistes olimpiādēs darbu veic pie datora, izņemot, ja tiek traucēta uzdevumu pieejamība. Šādā gadījumā norise notiek tāpat kā klātienes olimpiādē.
5. Pēc olimpiādes rezultātu paziņošanas, dalībniekam viena mēneša laikā ir tiesības iesniegt Rīcības komisijai apstrīdēšanas iesniegumu Administratīvā procesa likumā noteiktajā kārtībā, ar lūgumu pārskatīt vērtējumu. Rīcības komisija izskata iesniegumu un paziņo dalībniekam par pieņemto lēmumu 7 darbadienu laikā pēc iesnieguma saņemšanas.

**V. Olimpiāžu uzvarētāju noteikšana un apbalvošana**

1. Olimpiādes uzvarētājus nosaka Rīcības komisija daļa, kuras sastāvā ir tikai katras pašvaldības atbildīgais speciālists:
	1. piešķirto vietu un atzinību skaits kopā nedrīkst pārsniegt vienu trešdaļu no kopējā dalībnieku skaita. Ja dalībnieki ieguvuši Rīcības komisijas skatījumā augstu punktu skaitu, tad iespējams arī lielāks apbalvoto skaits;
	2. ja olimpiādes dalībnieku skaits konkrētā klašu grupā ir mazāks par 10, vai izglītības iestāžu skaits, kas piedalās olimpiādē ir mazāks par trim, piešķirot vietas tiešsaistes olimpiādēm Žūrijas komisija var ņemt vērā arī konkrētās mācību priekšmetu olimpiādes vidējo rādītāju valstī, bet klātienes olimpiādēm vietas var tikt piešķirtas, ja rezultāti ir 45 % un augstāk.
2. Noslēdzoties olimpiādēm, katras pašvaldības atbildīgā institūcija izdod rīkojumu katrai izglītības iestādei par dalībnieku iegūtajām 1., 2. un 3. vietām vai atzinībām.
3. Olimpiādes uzvarētāju apbalvošanu organizē katra pašvaldība. Uzvarētājus apbalvo ar novada diplomu un atzinības rakstu (nav novada oficiālais apbalvojums). Pedagogam var izteikt pateicību par izglītojamo sagatavošanu olimpiādēm, ja izglītojamie tajā ieguva 1., 2. un 3. vietu vai atzinību.

Pašvaldības domes priekšsēdētāja K. Miķelsone